《石女冢》
宋代·袁默

君不见湘江不流湘水清，悲风愁雨能无情。灵妃宝瑟声未绝，九疑云锁苍梧深。

又不见霸陵路入新丰道，顾念邯郸意悽恼。夫人鼓瑟君为歌，北山为椁吾将老。

古来死者不胜计，历历道旁犹可记。人言梁女好鼓瑟，琴心未许人知意。

高山流水声已虚，想像当时足幽思。九原可作谁与归，秋风萧萧草凄凄，邱墟之下多狐狸。

作者简介：常州无锡人，字思正。仁宗嘉祐八年进士。官京兆府教授，迁司农簿，献《无逸传》。历太学博士、湖北转运使判官。学问渊博，为时所宗。